חנן עמיאור

**חנן עמיאור** (נולד ב-8 במאי 1973) הוא עיתונאי וסופר ישראלי, מחבר הספרים "הסדנה להנדסת תודעה" ו"מלחמת ששת השקרים" וכותב תוכן ונאומים. עד אוגוסט 2025 היה עורך אתר ביקורת התקשורת פרספקטיבה.

## ביוגרפיה
חנן עמיאור גדל עד גיל 13 בעיר העתיקה בירושלים אז עבר לאפרת. למד בתיכון הימלפרב ומשם המשיך למכינה הקדם צבאית "בני דוד" בעלי. בשנת 1992 התגייס לחה"ן צנחנים שם שירת כלוחם שלוש שנים.

בשנת 2000 סיים תואר ראשון במדע המדינה ובתוכנית הרב תחומית במדעי הרוח באוניברסיטה העברית, ובשנת 2003 סיים תואר שני ביהדות זמננו באוניברסיטה העברית.

במקביל ללימודיו שימש ככתב לענייני חרדים ומתנחלים ברשת המקומונים "זמן מעריב" ולאחר מכן כמנהל פרויקטים בחברת הדוברות, יחסי ציבור וייעוץ פוליטי ואסטרטגי "אקטיב 2000" שבבעלות אייל ארד וליאור חורב.

בשנת 2003 החל לשמש כעוזר מחקר במכון הישראלי לדמוקרטיה שם ערך מחקרים בנושא כלי תקשורת בדמוקרטיות וסיקור הטרור, ובמחקר בנושא האמנה החברתית בין דתיים לחילונים. בשנת 2004 שימש ככתב ותחקירן בערוץ הכנסת ובמקביל כיהן מאז שנת 2002 כחבר מערכת כתב העת לביקורת התקשורת "העין השביעית".

בין השנים 2005 ל-2007 שימש כדובר הראשי וממונה יחסי הציבור וניהל את צוות הדוברות וההסברה במשרד החינוך, התרבות והספורט.

בין השנים 2007 ל-2008 שימש כיועץ התקשורת לשר להגנת הסביבה גדעון עזרא, ולאחר מכן שימש כמנהל ההדרכה ויועץ למנכ"ל עמותת "אור ירוק" עד שנת 2012 אז החל לשמש כחוקר באתר ביקורת התקשורת פרספקטיבה ולאחר כשלוש שנים כעורך הראשי של האתר.

ב-2009 היה כתב מגזין בעיתון "ישראל היום" ובמקביל עסק בכתיבת מאמרים, נאומים, ניירות עמדה, תוכניות עבודה וייעוץ קמפיינים, עבור שרים, ראשי ערים, מנהלים, ארגונים ואישי ציבור ביניהם השר גלעד ארדן ונוספים שעמיאור מסרב לחשוף.

עמיאור הוא בוגר מחזור י"א של תוכנית העמיתים של "מעוז".

בשנת 2024 עלה שמו של עמיאור מספר פעמים בהקשר של ניסיונות שר התקשורת שלמה קרעי לבצע מינויים פוליטיים בגופי תקשורת ציבורית. בינואר 2024 הציע קרעי את עמיאור כמועמד לחברות במועצת הרשות השנייה, המפקחת על ערוצי הטלוויזיה בישראל. המינוי לא יצא לפועל. באוגוסט 2024 הציע יו"ר ועדת האיתור לתאגיד השידור, השופט בדימוס משה דרורי, שמונה על ידי קרעי, את עמיאור כמועמד לחברות בוועדה, כאשר במקביל כתב עמיאור נאומים לשרת התחבורה מירי רגב ולמשרד התחבורה, עם התקשרות פעילה עם המשרד עד פברואר 2025. הליך הבחירה כולו נעשה ללא ליווי הלשכה המשפטית, בניגוד לנוהל המקובל. בספטמבר 2024 קבעה היועצת המשפטית לממשלה גלי בהרב-מיארה כי יש לבטל את מינויו של עמיאור, בנימוק שחוק השידור הציבורי אוסר על זיקה אישית או עסקית לשר בממשלה בחמש השנים שקדמו להצגת המועמדות. שופט בית המשפט העליון יצחק עמית הקפיא את השלמת הליך המינוי עד להחלטה אחרת.

## ספריו
* **הסדנה להנדסת תודעה** - בשנת 2020 הוציא עמיאור את ספרו הראשון "הסדנה להנדסת תודעה" ובו מתאר שישה כשלים הקיימים כיום לטענתו בתקשורת הישראלית, בהם שימוש נרחב ולא מקצועי ב"מקורות אנונימיים", טענות ל"סתימת פיות" כנגד אנשי תקשורת, שימוש בלוחמה פסיכולוגית על ידי התקשורת הישראלית, ושיתוף פעולה של אנשי תקשורת בישראל עם ארגוני תעמולה אזרחיים. הספר ספג ביקורת מנחום ברנע שטען שהוא מכיל פרטים בדויים. הספר זכה להמלצות מפי אישי ציבור כשהבולט שבהם הוא בנימין נתניהו, ומן הצד השני ספג ביקורת שלילית בעיתון "הארץ".
* **מלחמת ששת השקרים**, 2025

## חיים אישיים
עמיאור נשוי, אב לחמישה ומתגורר באלעזר.

## קישורים חיצוניים

* חנן עמיאור, ברשת החברתית פייסבוק
* 
* 
* מאמרים מאת חנן עמיאור, באתר העין השביעית
* 
* 
* 
* 
* 

## הערות שוליים

קטגוריה:עיתונאים ישראלים
קטגוריה:בוגרי תיכון הימלפרב
קטגוריה:בוגרי האוניברסיטה העברית בירושלים
קטגוריה:בוגרי מכינה קדם-צבאית בני דוד
קטגוריה:אלעזר (יישוב): אישים
קטגוריה:מחברי ספרי עיון ישראלים
קטגוריה:כותבי נאומים ישראלים
קטגוריה:ישראלים שנולדו ב-1973